**A KÉPVISELŐ-TESTÜLET MŰKÖDÉSE**

Tata Város Önkormányzat Képviselő-testületének

28/2020. (X.1.) önkormányzati rendelete

az Önkormányzat Szervezeti és Működési Szabályzatáról

# 3. A képviselő-testület működése

5. § (1) A képviselő-testület önkormányzati feladatait szervei (polgármester, bizottságok, közös hivatal, jegyző, társulás) közreműködésével látja el.

1. Az egyes feladatok ellátása sorrendjének meghatározásánál a gazdasági program, a szükséges anyagi eszközök nagysága tekintetében pedig az önkormányzat éves költségvetéséről szóló rendeletében meghatározott előirányzatok a meghatározóak.

6. § A képviselő-testület határozatképes, ha tagjai közül az ülésen legalább 7 fő jelen van. A határozatképtelen ülést nyolc napon belül ugyanazon napirendek tárgyalására újra össze kell hívni.

## 4. A képviselő-testület munkaterve

7. § (1) A képviselő-testület féléves munkaterv alapján végzi munkáját.

(2)A munkatervhez a polgármester javaslatot kér:

a) a képviselőktől,

b) a képviselőcsoporttól,

c) az önkormányzati intézmények vezetőitől,

d) az önkormányzati gazdasági társaságok vezetőitől,

e) a Tatai Civil Társulás képviselőjétől és

f) a jegyzőtől.

8. § (1) A munkatervet a polgármester terjeszti a képviselő-testület elé, legkésőbb a tárgyévet megelőző félév május 31., valamint november 30. napjáig.

(2) A munkaterv tartalmazza:

1. a tervezett napirendek címét,
2. az előterjesztő és előadók nevét,
3. a napirendi pontot véleményező bizottságok megnevezését.

## 5. A képviselő-testület ülésének összehívása

9. § (1) A képviselő-testület évente legalább 10 alkalommal rendes ülést tart. A képviselő-testületrendes üléseit minden hónap utolsó szerdáján 9.00 órai kezdettel tartja. A képviselő-testület július és augusztus hónapban rendes ülést nem tart.

(2) A meghívót és az írásbeli előterjesztéseket a képviselők részére legalább az ülés időpontját megelőző öt nappal korábban elektronikus formában kell kiküldeni. Ettől eltérni a polgármester előzetes engedélyével lehet, ha a döntéshozatal halasztást nem tűr, vagy ha egészségügyi válsághelyzetet hirdettek ki.

(3) A képviselő-testület ülésének helyéről, időpontjáról és napirendjéről a meghívók kiküldésével egyidejűleg a település lakosságát is tájékoztatni kell. A tájékoztatás a városi honlapon és a közös hivatal bejáratánál elhelyezett hirdetőtáblán való kifüggesztéssel történik.

(4) A képviselő-testületet rendkívüli ülésre össze kell hívni, ha a döntéshozatal halasztást nem tűr, vagy ha a kihirdetett egészségügyi válsághelyzetben szükséges. Ezekben az esetekben az ülés időpontját a polgármester az indítvány kézhezvételét követően haladéktalanul, de legfeljebb 15 napon belül a meghívók kiküldésével egyidejűleg tűzi ki.

(5) A képviselő-testület rendkívüli ülése formális meghívó és írásbeli előterjesztés nélkül, telefonon is összehívható, ha a döntéshozatal halasztást nem tűr, vagy ha a kihirdetett egészségügyi válsághelyzetben szükséges.

(6) E rendelet alkalmazásában halasztást nem tűr: ha a késedelem jelentős kárt, vagy hátrányt okoz.

## 6. A képviselő-testület ülésére meghívandók köre

10. § (1) A képviselő-testület üléseire tanácskozási joggal meg kell hívni:

a) a törvény által meghatározott személyeket,

b) a választókerületben megválasztott országgyűlési képviselőt,

c) a napirendi pontok előterjesztőit, előadóit,

d) Tata város Magyarországon élő díszpolgárait, az erre vonatkozó nyilatkozatuk szerint,

e) az Önkormányzat könyvvizsgálóját, a nemzetiségi önkormányzat elnökét, a járási tisztifőorvost, a városi rendőrkapitányság vezetőjét, a tankerület vezetőjét a működésüket és feladatkörüket közvetlenül érintő napirendek esetén.

(2) A képviselő-testület ülésről meghívó útján kell értesíteni:

1. a nemzetiségi önkormányzat elnökét,
2. a járási bíróság elnökét,
3. a járási ügyészség vezetőjét,
4. a városi rendőrkapitányság vezetőjét,
5. a közös hivatal belső szervezeti egységeinek vezetőit,
6. a bizottságok nem képviselő-testületi tagjait,
7. a helyben működő történelmi egyházak képviselőit,
8. a kormánymegbízottat,
9. a járási hivatal vezetőjét,
10. a tankerület vezetőjét,
11. a közműsor-szolgáltatók, illetve a sajtó tatai és megyei képviselőit,
12. a Tatai Civil Fórum vezetőjét,
13. a MH 25. Klapka György Lövészdandár parancsnokát,
14. akiket a polgármester a napirend tárgyalásánál érdekeltnek tart.

(3) Az (1)-(2) bekezdésben felsoroltak részére, valamint a tatai és megyei médiumok képviselőinek – amennyiben rendelkeznek megfelelő eszközzel – elektronikus formában kell továbbítani a meghívót, valamint az (1) bekezdésben felsoroltak részére az írásos előterjesztéseket is.

(4) E rendelet alkalmazásában

a) előterjesztő: polgármester, alpolgármester, képviselő, tanácsnok, bizottság, képviselőcsoport, jegyző, önkormányzati intézmények, cégek vezetői,

b) előadó: az a) pontban felsoroltakon túl a közös hivatal köztisztviselői, az önkormányzat munkavállalói.

## 7. A képviselő-testület ülése

11. § A zárt ülésen tárgyalandó, valamint a zárt ülésre javasolt előterjesztések tartalma titoktartási kötelezettség alá esik, kivéve, ha a képviselő-testület azt nem zárt ülés keretében tárgyalja.

12. §A polgármesteri és az alpolgármesteri tisztségek egyidejű betöltetlensége, illetőleg tartós akadályoztatásuk esetén a képviselő-testület ülését a Pénzügyi, Környezetvédelmi és Városfejlesztési Bizottság elnöke hívja össze és vezeti.

13. § (1) A képviselő-testület napirendjére a munkaterv szerinti és a képviselő-testület határozatában megjelölt előterjesztéseket fel kell venni.

(2) További napirendi pontra a polgármesternél írásban a képviselő, a bizottságok, a tanácsnok, a képviselőcsoport, illetve a jegyző tehet javaslatot.

14. § (1) A 13. § (1) bekezdésében foglaltaktól eltérően napirend sürgősségi tárgyalását indítványozhatja

1. a polgármester, alpolgármester,
2. a jegyző,
3. a témakör szerint illetékes bizottság,
4. a képviselő,
5. a képviselőcsoport.

(2) Sürgősségi indítvány tárgyalására irányuló írásos előterjesztést, valamint a határozati javaslatot legkésőbb az ülést megelőző munkanap 12 órájáig kell a polgármesternél benyújtani, aki az indítványt átadja a jegyzőnek.

(3) A sürgősségi indítvány napirendre történő felvételéről – érdemi vita lefolytatása nélkül – a képviselő-testület minősített többséggel dönt.

15. § (1) A képviselő az ülés napirendjének megszavazása előtt írásban kezdeményezheti rendelet megalkotásának, írásban vagy szóban kezdeményezheti határozat meghozatalának napirendre vételét. A javaslatot az ülésvezető felszólítására indokolni kell. A napirendre vételről a képviselő-testület vita nélkül dönt.

(2) Az ülés napirendjének megszavazása előtt a napirendi pont tárgyalásának elhalasztására, vagy a javasolt sorrend megváltoztatására az előterjesztő és bármely képviselő javaslatot tehet. A javaslatot az ülésvezető felszólítására indokolni kell. A javaslat elfogadásáról a képviselő-testület vita nélkül dönt.

(3) Az ülés napirendjének megállapítása előtt a napirendhez nem tartozó kérdésekben bármely képviselő legfeljebb 3 percben felszólalhat. A képviselő-testület a napirend előtti felszólalásokról vitát nem nyit, de az érintett viszontválaszára lehetőséget biztosít szintén 3 percben.

(4) A napirendi pontok tárgyalásának sorrendjét – az alakuló ülés kivételével – az alábbiak szerint kell meghatározni:

1. rendelet-tervezetek,
2. határozati javaslatot tartalmazó előterjesztések,
3. tájékoztatók,
4. Beszámoló a lejárt határidejű képviselő-testületi határozatok végrehajtásáról, valamint a két ülés között történt fontosabb eseményekről,
5. képviselői kérdések
6. zárt ülésen tárgyalandó témák.

16. § (1) Előterjesztésnek minősül: a képviselő-testület ülésére beterjesztendő valamennyi döntést igénylő dokumentum, továbbá a tájékoztatók.

(2) Az előterjesztés írásban vagy szóban kerül benyújtásra. Amennyiben az előterjesztést előzetesen a téma szerint illetékes bizottságnak véleményezni kell, úgy a bizottsági véleményt a bizottság elnöke a testület ülésén a napirend tárgyalása során ismerteti. A határozati javaslatot is tartalmazó előterjesztést csak írásban lehet benyújtani.

(3) Az írásban benyújtott előterjesztésekre vonatkozó formai és tartalmi követelményeket az 5. melléklet tartalmazza, amelyek betartásáért az előterjesztő felelős.

(4) Az előterjesztő javaslatára a képviselő-testület a bonyolultabb szakmai előkészítést, összetettebb szabályozást igénylő vagy a lakosság szélesebb körét érintő ügyben kétfordulós tárgyalást határozhat meg. A képviselő-testület eltérő döntésének hiányában a második fordulós tárgyalás időpontja legkésőbb az első tárgyalást követő második testületi ülés.

17. § (1) Az ülésvezető állandó feladatai az ülés jellegétől függetlenül:

a) megnyitja, berekeszti az ülést,

b) az ülés megnyitásakor tájékoztat a távolmaradókról, számszerűen megállapítja a határozatképességet és azt az ülés teljes időtartama alatt folyamatosan vizsgálja,

c) javaslatot tesz az ülés napirendjére, tájékoztatást ad a sürgősségi indítványokról,

d) minden egyes előterjesztés felett külön-külön nyit vitát, vezeti, illetőleg lezárja a vitát,

e) hozzászóláskor megadja, megtagadja, illetve megvonja a szót,

f) döntésre alkalmas módon összegzi az elhangzott javaslatokat,

g) az előterjesztésben és a vitában elhangzott határozati javaslatokat egyenként bocsátja szavazásra úgy, hogy előbb a vitában elhangzott módosító, kiegészítő indítványokról az elhangzás sorrendjében, majd az előterjesztésben szereplő határozati javaslatról szavaztat,

h) a szavazás eredményének megállapítása után kihirdeti a döntést.

(2) Az ülésvezető feladata a tanácskozás rendjének fenntartása. A tanácskozás rendjének fenntartása érdekében a feladatai a következők:

a) a tanácskozás időtartama alatt mindvégig törekszik a vita gyors, érdemi eldöntésére,

b) figyelmezteti a hozzászólót, ha eltért a tárgyalt témától, a figyelmeztetés eredménytelensége esetén megvonja a szót, aminek következményeként az illető személy ugyanazon ügyben ismételten nem szólalhat fel,

c) biztosítja az ülés zavartalan rendjét, rendre utasíthatja vagy – ismételt figyelmeztetés után – kiutasíthatja azt a meghívott személyt, érdeklődő polgárt, aki az ülésen méltatlan magatartást tanúsít, mely magatartása az ülés folytatását lehetetlenné teszi,

d) tárgyalási szünetet rendelhet el a tanácskozás folytatását akadályozó körülmény felmerülésekor, az ülést meghatározott időre félbeszakítja, vagy berekeszti.

(3) A nyilvános ülésen és a nyilvános ülés előkészítése során a hallgatóság – ideértve a tömegtájékoztatási szervek, a sajtó képviselőit is – csak a kijelölt helyeken foglalhatnak helyet, eszközeiket a kijelölt helyen helyezhetik el, és az ülés rendjét, tanácskozást nem zavarhatják. A hallgatóság az engedély nélküli véleménynyilvánítás bármely formájától tartózkodni köteles. Amennyiben a hallgatóság tagja az ülés rendjére vonatkozó előírásokat nem tartja be vagy az ülést oly mértékben zavarja, hogy magatartása az ülés folytatását lehetetlenné teszi, a polgármester a konkrét személyt az ülésről kiutasíthatja.

## 8. A vita és a döntéshozatal módja

18. § (1) A napirendi pont tárgyalását maximum 3-3 perces szóbeli kiegészítés előzheti meg. Ennek megtételére az előterjesztő és az előadó jogosult.

(2) A szóbeli kiegészítés nem ismételheti meg az írásbeli előterjesztést, tartalmában annak a döntéshozatal megalapozottságát kell elősegítenie.

(3) A napirendi ponttal kapcsolatban az előterjesztőhöz és az előadóhoz a képviselők és tanácskozási joggal meghívottak – a hozzászólások megkezdése előtt - személyenként kérdéseket intézhetnek, amelyre azok kötelesek választ adni.

19. § (1) Az adott napirendhez a felszólalásokra – az ügyrendi javaslat kivételével – a jelentkezés sorrendjében, a kérdésekre adott válaszokat követően kerülhet sor, első alkalommal legfeljebb 5 perc, továbbiakban még 1 alkalommal legfeljebb 2 perc időtartamban. Az idő túllépése miatt a polgármester megvonhatja a szót.

A témától függően a képviselő-testület esetenként felmentést adhat az előzőekben meghatározott időtartamtól való eltérésre. A felmentés megadásához a képviselő-testületnek egyszerű többségű szavazata szükséges.

(2) A napirend előterjesztője és előadója a vita során többször is hozzászólhat.

(3) A 10. § (1) bekezdésében megjelölt tanácskozási joggal rendelkezők – a jegyző és a napirendi pont előadójának kivételével – a napirend során legfeljebb egy alkalommal szólalhatnak fel, maximum öt perc időtartamban.

* 1. Ügyrendi hozzászólás esetén a jelentkezőnek soron kívül szót kell adni, legfeljebb kétperces időtartamban. A javaslatról a képviselő-testület vita nélkül dönt. A napirenddel kapcsolatos vita lezárására vonatkozó ügyrendi javaslat előtt szólásra jelentkezett képviselők a javaslat elfogadása esetén is megtehetik hozzászólásukat.
  2. Ügyrendi hozzászólásnak minősül a képviselő-testület ülésének vezetésével, rendjével, a szavazás módjával összefüggő, a tárgyalt napirendi pontot érdemben nem érintő eljárási kérdésre vonatkozó javaslat.
  3. A lezárt napirendi ponthoz a határozathozatal közben, valamint határozathozatal után ügyrendi javaslatot tenni nem lehet.

20. § (1) A napirendi pont során elhangzott észrevételekre az előterjesztő vagy az előadó reagál, a vitát az ülésvezető foglalja össze. Ha az ülésvezető egyben az előterjesztő is, először a vitában elhangzottakkal kapcsolatos álláspontját fejti ki, majd ezt követően foglalja össze a vitát. Az előterjesztő a javaslatot, illetve a települési képviselő a módosító javaslatot a vita lezárásáig megváltoztathatja és a szavazás megkezdéséig azt bármikor vissza is vonhatja.

1. Az ülésvezető az előterjesztésben szereplő és a vitában elhangzott határozati javaslatokat egyenként bocsátja szavazásra. Először a módosító és kiegészítő indítványokról dönt a testület - az elhangzás sorrendjében - majd az eredeti határozati javaslatról.
2. Amennyiben a módosító javaslatot az előterjesztő a képviselő-testület ülésén szóban vagy egyébként írásban befogadja, és a módosító javaslat benyújtója ezzel egyetértve a módosító javaslatot visszavonja, külön nem, hanem az eredeti javaslattal egységes szerkezetbe foglaltan kell szavazni.

21. § (1) Minősített többség szükséges a Mötv. 50. §-án túlmenően:

a) sürgősségi indítvány napirendre történő felvételéhez;

b) testületi hatáskör átruházásához;

c) fegyelmi ügyekben;

d) közterület átnevezéséhez.

22. § (1) A képviselő-testület döntéseit szavazatszámláló berendezés igénybevételével, annak meghibásodása esetén kézfelemeléssel hozza.

1. A név szerinti szavazás alkalmával a jegyző a jelenléti ív alapján minden képviselőt személy szerint szólít, és a képviselő által adott választ (igen, nem, tartózkodom) az íven rögzíti. A szavazás végén a képviselő a leadott szavazatát aláírásával hitelesíti.
2. Titkos szavazás a szavazatszámláló berendezés igénybevételével történik.
3. A képviselők egyharmadának indítványára a képviselő-testület dönt arról, hogy a titkos szavazás elkülönített helyiségben, urna és szavazólapok igénybevételével történjen.
4. A (4) bekezdés szerinti titkos szavazás lebonyolítása előtt 3 fő települési képviselőből álló szavazatszámláló bizottságot kell alakítani.
5. A bizottság elnökét a képviselő-testület a szavazás előtt megválasztja.
6. A szavazólap elkészítéséről a bizottság elnöke gondoskodik. A szavazólapot a lepecsételt urnába kell helyezni a titkos szavazáskor.
7. A képviselő-testület tagjainak a nevét a bizottság elnöke felolvassa, majd az elnöktől a szavazólapot átveszik a települési képviselők.
8. A szavazólapot kitöltését követően a lepecsételt urnába kell helyezni. A szavazás lezárását követően a szavazatszámláló bizottság tagjai összeszámolják a leadott szavazatokat. A szavazás végeredményét a szavazatszámláló bizottság jegyzőkönyvben rögzíti és az elnök ismerteti a képviselő-testülettel.

## 9. A képviselő-testület döntései

23. § (1) A képviselő-testület határozatában, amennyiben az feladat meghatározást is tartalmaz, meg kell jelölni a feladat végrehajtásának határidejét és a végrehajtásért felelős személyt is.

(2) A képviselő-testület a határozatának közzététele a városi honlapon való megjelenítéssel történik. A képviselő-testület határozatát postai úton is megküldi a határozat tárgya szerint érintettnek.

## 10. A rendeletalkotás

24. § (1) A rendelet alkotását bármelyik képviselő, képviselőcsoport, a tárgy szerint illetékes bizottság és a jegyző írásban kezdeményezheti a polgármesternél.

(2) Amennyiben a rendelet tervezet tárgyalását az (1) bekezdés szerint kezdeményezték, úgy a polgármester azt a jegyzővel és az illetékes bizottsággal előzetesen véleményezteti. Az ily módon kezdeményezett rendelet alkotást a soron következő testületi ülés napirendi pontjai közé fel kell venni.

(3) A rendelet tervezet szakszerű előkészítéséről a jegyző gondoskodik, függetlenül attól, hogy ki az előterjesztő. A rendelet-tervezethez módosító indítványt csak írásban, legkésőbb a képviselő-testület tervezetet tárgyaló ülését megelőző munkanapon 12 óráig lehet benyújtani a polgármesternek**.**

(4) A megalkotott rendeletek kihirdetéséről, nyilvántartásáról, folyamatos hatályosulásáról a jegyző gondoskodik, és szükség esetén kezdeményezi rendeletek alkotását, módosítását, hatályon kívül helyezését.

(5) A rendelet kihirdetésének a városi honlapon való megjelenés minősül.

(6) A rendelet kihirdetés időpontja városi honlapon való megjelenés időpontja.

## 11.A képviselő-testület dokumentumai

25. § A képviselő-testület üléséről a jegyzőkönyv hangfelvétel alapján készül.

26. § A nyilvános ülésről készült jegyzőkönyvet és mellékleteit a tatai városi könyvtárban, a közös hivatalban hozzáférhetővé kell tenni, valamint a város hivatalos honlapján meg kell jeleníteni.